ባዕድ ነገሮችን ከምግብ ጋር በመቀላቀል የተጠረጠሩ 72 ግለሰቦች ተያዙ
ምግብን ከባዕድ ነገር ጋር ሲቀላቅሉ እጅ ከፍንጅ የተያዙ ግለሰቦች በቁጥጥር ሥር መዋላቸውን፣ የኢትዮጵያ የምግብና መድኃኒት ቁጥጥር ባለሥልጣን አስታወቀ፡፡ ባለሥልጣኑ ከፌዴራል ፖሊስ ጋር በመተባበር ቅዳሜ ታኅሳስ 25 ቀን 2012 ዓ.ም. ባደረገው ድንገተኛ ፍተሻ 72 ተጠርጣሪዎች መያዛቸው ተገልጿል፡፡በአዲስ አበባ መርካቶ አካባቢና በአዲስ አበባ ዙሪያ በሚገኙ 13 የቅቤና የማር ምርት አቅራቢዎች ላይ በተደረገ ፍተሻ ተጠርጣሪዎቹ መያዛቸውን፣ በወቅቱ በ13 የቅቤና የማር አቅራቢ ድርጅቶች 1,196 ባለ 50 ኪሎ ግራም ማዳበሪያ ማር፣ 80 ባልዲዎች፣ ለጠጅ የተዘጋጁ አሥር በርሜሎችና አንድ ካርቶን መቀመሚያ፣ ግማሽ ማዳበሪያ ጨው መሰል ባዕድ ነገር፣ እንዲሁም 45 ኪሎ ግራም ስኳር እንደተገኘባቸው ባለሥልጣኑ ይፋ አድርጓል፡፡ እንዲሁም 228 ባለ 50 ኪሎ ግራም ማዳበሪያ፣ አራት ካርቶኖች፣ እያንዳንዳቸው 25 ኪሎ ግራም የሚይዙ 14 ባልዲ ቅቤ፣ 96 ባልዲ መቀመሚያ ባዕድ ነገር፣ እንዲሁም 35 ባልዲ ኦቼ የሚረጋ ዘይት እንደተያዘባቸውም የባለሥልጣኑ ሪፖርት ያሳያል፡፡ በአጠቃላይ ከግማሽ ቢሊዮን ብር በላይ የሚገመት ከባዕድ ነገር ጋር እንደተቀላቀለ የሚገመት የቅቤና የማር ምርት ከ72 ተጠርጣሪዎች ጋር መያዙን ባለሥልጣኑ አስታውቋል፡፡ ተጠርጣሪዎቹ ተጨማሪ ምርመራ እየተደረገባቸው እንደሆነም ታውቋል፡፡ ባዕድ ነገሮችን ከምግብ ጋር እየቀላቀሉ ለገበያ ከማቅረብ ባሻገር ተመሳስለው የሚሠሩ የምግብ ምርቶችም መብዛታቸውን ባለሥልጣኑ አስታውቋል፡፡ በአገር አቀፍ ደረጃ በተደረገ ቅኝት የአምራቾች አድራሻቸው የማይታወቁና ተጭበርብረው የተሠሩ 27 የምግብ ምርቶች ገበያ ላይ እየዋሉ መሆኑን ሪፖርት ያደረገው ባለፈው ሳምንት ነበር፡፡ ባለሥልጣኑ ባደረገው የገበያ ቅኝት የተሟላ ገላጭ ጽሑፍ የሌላቸው የታሸጉ ምግቦች፣ አስገዳጅ ብሔራዊ ደረጃን ያላሟሉ፣ ሕጋዊ ፈቃድ የሌላቸው፣ አምራች ድርጅቶቻቸው የማይታወቁ፣ ተመሳስለውና ተጭበርብረው የተሠሩ ምርቶችን ደርሼባቸዋለሁ ብሏል፡፡ ሕገወጥ ተብለው የተለዩት ምርቶች የአምራች አድራሻና መለያ ቁጥር የሌላቸው፣ የመጠቀሚያ ጊዜያቸውንና የተመረቱበትን ጊዜ የሚገልጽ ጽሑፍም የላቸውም ያላቸውን የከረሜላ፣ የምግብ ዘይት፣ የቪምቶ፣ የምግብ ጨው፣ የለውዝ ቅቤና የማር ምርቶች ዝርዝር አቅርቧል፡፡ አለ ንፁህ የኑግ ዘይት፣ አዚና ዘይት፣ ጣና ዘይት፣ ኦሊያድ ዘይት፣ ስኬት የተጣራ ዘይት፣ በቅሳ የምግብ ዘይት፣ አሚን የምግብ ዘይት፣ ቀመር የምግብ ዘይት፣ ሎዛ የምግብ ዘይት፣ ዘመን የኑግና የለውዝ ዘይት፣ ዘቢብ ቃሃ የምግብ ዘይት፣ ማኢዳ የለውዝ ቅቤ፣ ሮዛ ክሬም ለውዝ ቅቤ፣ አዋሽ የገበታ ጨው፣ ሳናና ኑስራ ጨው፣ ሴፍ የገበታ ጨው፣ ሽናኑ የገበታ ጨው፣ ወዛቴ ኦዮዳይዝድ ጨው፣ ቃና የገበታ ጨው፣ አሥሊ የገበታ ጨው፣ ሲሳይ ንፁህ ማርና ቅቤ፣ ወለላ ማር፣ ካርቶንስ ካንዲ ፍሩትስ፣ ሊዛ ሎሊፖፕ፣ ክሬም ሎሊፖፕ፣ ዳና ቪንቶና ቪንቶ የተባሉት ምርቶች ተመሳስለውና ተጭበርብረው የተሠሩ ብሎ ባለሥልጣኑ የለያቸው ናቸው፡፡ በየደረጃው የሚገኙ የቁጥጥር አካላትም ምርቶቹን ከገበያ በአፋጣኝ እንዲያስወጡ ባለሥልጣኑን ጥሪ አቅርቧል፡፡   